**Hortobágy Község Önkormányzatának 7. számú napirend**

**Polgármesterétől**

**ELŐTERJESZTÉS**

a képviselő-testület 2020. június 30-i ülésére

**Tárgy:** A Hortobágyi Szociális Szolgáltatónál megüresedő álláshely kapcsán pályázati kiírás elfogadása

Tisztelt Képviselő-testület!

Hortobágy Község Önkormányzatának fenntartásában működő Hortobágyi Szociális Szolgáltató 5 fő gondozó alkalmazásával látja el a szociális igazgatásról és szociális ellátásokról szóló 1993 évi III. törvény 63. §-a szerinti házi segítségnyújtás feladatot.

Tájékoztatom a tisztelt képviselő-testületet, hogy egy határozott idejű alkalmazásban álló gondozó kinevezése 2020. július 31-én lejár, az álláshely megüresedik.

Tekintettel arra, hogy a közalkalmazottak jogállásáról szóló 1992. évi XXXIII. törvény 83/A. § (1) bekezdés alapján a munkáltatói jogkört a Képviselő-testület*, (míg az egyéb munkáltatói jogokat pedig a polgármester)* gyakorolja, így a megüresedett álláshely tekintetében pályázati kiírás és annak képviselő-testületi jóváhagyása szükséges.

**„VII. Fejezet**[**\***](https://net.jogtar.hu/jogszabaly?docid=99200033.TV#lbj368id1b5e)

***Az önkormányzattal közalkalmazotti jogviszonyban állókra vonatkozó eltérő szabályok***[***\****](https://net.jogtar.hu/jogszabaly?docid=99200033.TV#lbj369id1b5e)

**83/A. §**[**\***](https://net.jogtar.hu/jogszabaly?docid=99200033.TV#lbj370id1b5e)(1) Az önkormányzattal közalkalmazotti jogviszonyban álló esetében - a helyi önkormányzatokról szóló törvény eltérő rendelkezése hiányában - a kinevezés és a felmentés a képviselő-testület kizárólagos hatáskörébe tartozik, az egyéb munkáltatói jogokat pedig a polgármester gyakorolja.”

A személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SZCSM rendelet 6. § (1) bekezdés *c)* pontja szerint a házi segítségnyújtás keretében személyi gondozást végzőknek 100 %-ban szakképzettnek kell lennie.

Házi segítségnyújtás esetén munkakör betöltéséhez szükséges képesítési előírások alól – ide nem értve a vezető beosztású, megbízású vagy munkakörű személyeket – a munkáltatói jogkör gyakorlója határozott időre, de legfeljebb két évre felmentést adhat, ha

1. a munkakört betölteni kívánó személy a képesítés megszerzése érdekében már szakirányú oktatásban vesz részt,
2. az adott munkakör betöltésére nem áll rendelkezésre a képesítési előírásoknak megfelelő személy, és a munkakört betölteni kívánó személy vállalja a szükséges szakirányú képesítés megszerzését.

Azt a személyt, aki a munkakör betöltéséhez szükséges képesítési előírások alól felmentést kapott, a felmentési ideje alatt a fenti rendelet 2. számú mellékletében meghatározott létszámnormák teljesítése szempontjából szakképzettnek kell tekintetni.

**Határozati javaslat**

1. Hortobágy Község Önkormányzata Képviselő-testülete pályázatot ír ki a **Hortobágyi Szociális Szolgáltató** (4071 Hortobágy, Czinege János u. 1.) **1 fő gondozó** álláshely betöltésére a közalkalmazottak jogállásáról szóló 1992. évi XXXIII. törvény, valamint a közalkalmazottak jogállásáról szóló XXXIII. törvénynek a szociális, valamint a gyermekjóléti és gyermekvédelmi ágazatban történő végrehajtásáról szóló 257/200. (XII. 26.) Korm. rendelet, a személyes gondoskodást nyújtó szociális és intézmények szakmai feladatairól szóló 1/2000. (I.7.) SZCSM. rendelet alapján, a határozat mellékletét képező pályázati kiírás szerint.
2. Hortobágy Község Önkormányzata Képviselő-testülete megbízza a kirendeltség-vezetőt, hogy a kormányzati személyügyi igazgatási feladatokat ellátó szerv internetes oldalán ([www.kozigallas.gov.hu](http://www.kozigallas.gov.hu)), valamint Hortobágy Község honlapján és a Hortobágy Községi Önkormányzat hirdetőtábláján gondoskodjon a pályázati felhívás közzétételéről.

Határidő: azonnal

Felelős: Jakab Ádám András polgármester

 2. pont tekintetében: Dr. Ácsné Dr. Berke Gabriella kirendeltség-vezető

Kérem a T. Képviselő-testületet, hogy az előterjesztést megtárgyalni és a szükséges döntést meghozni szíveskedjen!

Hortobágy, 2020. június 19.

 **Jakab Ádám András**

 polgármester

Az előterjesztést törvényességi szempontból véleményezte:

 **Dr. Ácsné Dr. Berke Gabriella**

 kirendeltség-vezető

**PÁLYÁZATI FELHÍVÁS**

**GONDOZÓI MUNKAKÖRRE**

**Hortobágy Község Önkormányzata**

a „Közalkalmazottak Jogállásáról” szóló 1992. évi XXXIII. törvény 20/A. §-a alapján pályázatot hirdet

**Hortobágyi Szociális Szolgáltató**

**gondozó**

munkakör betöltésére.

**A közalkalmazotti jogviszony időtartama:**

határozatlan idejű közalkalmazotti jogviszony

**Foglalkoztatás jellege:**

Teljes munkaidő (heti 40 óra)

**A munkavégzés helye:**

Hajdú-Bihar megye, Hortobágy, Czinege János u. 1.

**A munkakörbe tartozó lényeges feladatok:**

**A házi segítségnyújtás tevékenységi körébe tartozó feladatok ellátása Hortobágy Község közigazgatási területén.**

A házi segítségnyújtás olyan szolgáltatás, amely az igénybe vevő önálló életvitelének fenntartását - szükségleteinek megfelelően - lakásán, lakókörnyezetében biztosítja. A házi segítségnyújtás hozzájárul ahhoz, hogy az ellátást igénybe vevő fizikai, mentális, szociális szükséglete a saját környezetében, életkorának, élethelyzetének és egészségi állapotának megfelelően, meglévő képességeinek fenntartásával, felhasználásával, fejlesztéséve biztosított legyen.

**Illetmény és juttatások:**

Az illetmény megállapítására és a juttatásokra a közalkalmazottak jogállásáról szóló 1992. évi XXXIII. törvény rendelkezései az irányadók.

**Pályázati feltételek:**

* magyar állampolgárság,
* középfokú képesítés, az 1/2000. (I. 7.) SzCsM  rendelet 3. számú melléklet 3. számú pontja alapján Házi segítségnyújtás területre **gondozó** munkakör alkalmazás minimum feltételként megjelölt OKJ -s képesítések valamelyike,
* büntetlen előélet,
* cselekvőképesség,
* 3 hónap próbaidő vállalása
* egészségügyi alkalmasság

**Pályázathoz mellékelni kell:**

* részletes szakmai önéletrajz, előző munkaviszonyok felsorolásával,
* iskolai végzettséget, szakképesítést tanúsító okiratok másolata,
* 90 napnál nem régebbi erkölcsi bizonyítvány,
* nyilatkozat arra vonatkozóan, hogy az önéletrajzában foglalt személyes adatainak a pályázati eljárással összefüggésben szükséges kezeléséhez hozzájárul,

**A munkakör betölthetőségének időpontja:**

A munkakör legkorábban a pályázatok elbírálását követően azonnal betölthető.

**A pályázat benyújtásának határideje: 2020. július 24.**

A pályázati kiírással kapcsolatosan további információt Dr. Ácsné dr. Berke Gabriella kirendeltség-vezető nyújt, a 06/52/369-021-es telefonszámon.

**A pályázat benyújtásának módja:**

* Postai úton, a pályázatnak a Hortobágy Község Önkormányzata címére történő megküldésével (4071 Hortobágy, Czinege János u. 1.) Kérjük a borítékon feltüntetni a pályázati adatbázisban szereplő azonosító számot: HOR/……/2020., valamint a munkakör megnevezését: gondozó

 vagy

* Személyesen: Hortobágy Község Önkormányzatánál, Hajdú-Bihar Megye 4071 Hortobágy, Czinege János utca 1.

**A pályázat elbírálásának módja, rendje:**

A pályázati feltételeknek megfelelő pályázók közül a Képviselő-testület a következő rendes ülésén dönt. A döntést követően minden pályázó elektronikus úton értesítést kap.

A pályázat kiírója fenntartja magának a jogot, hogy a pályázati eljárást eredménytelennek nyilvánítsa.

**A pályázat elbírálásnak határideje:** 2020. július 31.

**A pályázati kiírás további közzétételének helye:**

* + KSZK hirdetési portálján – 2020. július 03.
	+ Hortobágy Község Honlapja – 2020. július 03.
	+ Hortobágy Községi Önkormányzat hirdetőtábláján – 2020. július 01.